Document ID: 31994L0001

Komisijas Direktīva 94/1/EK
(1994. gada 6. janvāris),
ar ko pielāgo dažas tehniskās īpatnības, kuras minētas Padomes Direktīvā 75/324/EEK par dalībvalstu tiesību aktu tuvināšanu attiecībā uz aerosola izsmidzinātājiem
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 75/324/EEK (1975. gada 20. maijs) par dalībvalstu tiesību aktu tuvināšanu attiecībā uz aerosola izsmidzinātājiem [1], kurā jaunākie grozījumi izdarīti ar Spānijas un Portugāles Pievienošanās aktu, un jo īpaši tās 10. panta 3. punktu,
tā kā drošības noteikumu, kas ietverts Direktīvas 75/324/EEK 10. pantā, ir piemērojusi viena dalībvalsts;
tā kā pieņemtie drošības pasākumi ir attaisnojami no to risku viedokļa, kas saistīti ar to, ka aizvien vairāk tiek lietoti aerosola izsmidzinātāji ar ārkārtīgi viegli uzliesmojošiem propelentiem, aizvietojot ar tiem fluorhlorūdeņražus (CFC);
tā kā dažas vielas un/vai preparāti, ko satur daži aerosola izsmidzinātāji, ir īpaši viegli uzliesmojoši;
tā kā šobrīd spēkā esošās normas nav pietiekamas, lai novērstu dažu aerosola izsmidzinātāju radītos draudus drošībai; tā kā tādējādi vajadzētu pieņemt šos noteikumus;
tā kā daži aerosola izsmidzinātāji, kas satur viegli uzliesmojošas vielas un/vai preparātus, nerada aizdegšanās draudus; tā kā tādējādi vajadzētu nodrošināt atvieglojumus dažām marķēšanas prasībām;
tā kā šīs direktīvas normas ir saskaņā ar atzinumu, ko sniegusi komitejas direktīvu pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Direktīvu 75/324/EEK groza šādi:
1. Direktīvas 8. panta 1. punkta d) apakšpunktu aizstāj ar šādu apakšpunktu:
"d) īpašības, kas minētas pielikuma 2.2. un 2.3. punktā;"
2. Pēc 9. panta iekļauj šādu pantu:
"9.a pants
Ja tās personas rīcībā, kas atbild par aerosola izsmidzinātāju tirdzniecību, ir testa rezultāti vai citi dati, kas norāda, ka, kaut arī šo aerosola izsmidzinātāju saturs ir viegli uzliesmojošs, tie nerada aizdegšanās risku normālos vai pamatoti paredzētos lietošanas apstākļos, šī persona uz savu atbildību var izlemt nepiemērot pielikuma 2.2. punkta b) apakšpunktu un 2.3. punkta b) apakšpunktu.
Šo dokumentu kopiju dara pieejamu dalībvalstīm.
Šādā gadījumā viegli uzliesmojošo vielu daudzums, ko satur aerosola izsmidzinātājs, skaidri jānorāda uz marķējuma šāda salasāma un nedzēšama teksta veidā: "X % no satura masas ir viegli uzliesmojoši"."
3. Pielikumu groza atbilstīgi pievienotajam pielikumam.
2. pants
1. Dalībvalstis pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības līdz 1994. gada 1. oktobrim. Dalībvalstis par to tūlīt informē Komisiju.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka šādas atsauces pievienošanas kārtību.
Dalībvalstis piemēro šos noteikumus no 1995. gada 1. aprīļa.
2. Dalībvalstis dara Komisijai zināmus savus tiesību aktus, ko tās pieņem jomā, uz ko attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Briselē, 1994. gada 6. janvārī

Labels: 1
7
3
18
15